Na osnovu člana 2. stav 1. Zakona o otklanjanju posledica poplava u Republici Srbiji („Službeni glasnik RS”, broj 75/14) i člana 42. stav 1. Zakona o Vladi („Službeni glasnik RS”, br. 55/05, 71/05 − ispravka, 101/07, 65/08, 16/11, 68/12 − US, 72/12, 7/14 − US i 44/14),

Vlada donosi

U R E D B U

O UTVRĐIVANJU DRŽAVNOG PROGRAMA OBNOVE U SEKTORU

ZDRAVSTVA

Član 1.

Ovom uredbom utvrđuje se Državni program obnove u sektoru zdravstva, koji se odnosi na objekte oštećene odnosno uništene usled dejstva poplava ili aktiviranjem klizišta.

Član 2.

Državni program obnove u sektoru zdravstva odštampan je uz ovu uredbu i čini njen sastavni deo.

Član 3.

Ova uredba stupa na snagu narednog dana od dana objavljivanja u „Službenom glasniku Republike Srbije”.

05 Broj:

U Beogradu, 2014. godine

PREDSEDNIK

Aleksandar Vučić

**DRŽAVNI PROGRAM OBNOVE U SEKTORU ZDRAVSTVA**

**1. Oblast u kojoj se sprovode mere i teritorija na kojoj se sprovode mere**

Državni program se odnosi na obnovu i izgradnju zdravstvenih objekata na poplavljenim područjima koji su oštećeni odnosno porušeni usled dejstva poplava ili aktiviranja klizišta.

Mere utvrđene ovim programom sprovode se na teritorijama jedinica lokalne samouprave, utvrđenim u skladu sa članom 1. stav 3. Zakona o otklanjanju posledica poplava u Republici Srbiji („Službeni glasnik RS”, br. 75/14 – u daljem tekstu: Zakon).

**2. Analiza zatečenog stanja i sagledavanje mogućih daljnih štetnih posledica poplava odnosno dejstva klizišta**

U analizi zatečenog stanja u sektoru zdravstva, koja se odnosi na zdravstvene objekte uništene odnosno oštećene usled dejstva poplava ili aktiviranja klizišta, učestvovali su predstavnici Ministarstva zdravlja, Instituta za javno zdravlje Srbije „Dr Milan Jovanović Batut”, Gradskog zavoda za javno zdravlje Beograd, Svetske banke, Svetske zdravstvene organizacije, Kancelarije Ujedinjenih nacija za projektne usluge (UNOPS), Visokog komesarijata za izbeglice (UNHCR), Programa UN za razvoj (UNDP) i dr.

Na osnovu izveštaja zdravstvenih ustanova u poplavljenim područjima, kao i provere podataka na terenu, preliminarno je utvrđena šteta na 74 zdravstvena objekta.

Naime, 13 jedinica lokalne samouprave je izvestilo Ministarstvo zdravlja i Institut za javno zdravlje Srbije „Dr Milan Jovanović Batut”, da su pojedine zdravstvene ustanove na njihovoj teritoriji pretrpele određenu štetu. Naknadno, opština Vladimirci izvestila je Ministarstvo zdravlja da je jedna zdravstvena ustanova na njenoj teritoriji pretrpela štetu od poplava. Nakon posete svih 14 jedinica lokalne samouprave potvrđena je šteta na ukupno 74 zdravstvena objekta.

Iz navedenog izveštaja izuzeta su oštećenja na zdravstvenim objektima, koja nisu nastala kao direktna posledica poplave odnosno klizišta (štete na krovovima i sl.), te je na taj način konačno utvrđena šteta na 36 zdravstvenih objekata.

Pregled obnove i izgradnje zdravstvenih objekata na poplavljenim područjima koji su oštećeni odnosno uništeni usled dejstva poplava ili aktiviranjem klizišta dat je u Prilogu 1. koji je sastavni deo ove uredbe.

**3. Mere koje treba preduzeti**

Mere koje treba preduzeti radi obnove, odnosno sanacije posledica poplava, odnosno dejstva klizišta na zdravstvenim objektima, u jedinicama lokalne samouprave pogođenim elementarnim nepogodama (Jagodina, Koceljeva, Kosjerić, Krupanj, Lazarevac, Loznica, Obrenovac, Paraćin, Šabac, Smederevska Palanka, Svilajnac, Ub, Valjevo i Vladimirci) su:

- prethodni i pripremni radovi i aktivnosti na izradi tehničke dokumentacije – predmeri, predračuni i projekti i prijava radova nadležnim opštinskim građevinskim inspekcijama, za radove na sanaciji i adaptaciji zdravstvenih objekata, u skladu sa Zakonom o planiranju i izgradnji („Službeni glasnik RS”, br. 72/09, 81/09 − ispravka, 64/10 − US, 24/11, 121/12, 42/13 − US, 50/13 − US, 98/13 − US, 132/14 i 145/14);

- dobijanje lokacijske i građevinske dozvole za zdravstvene objekte u Obrenovcu i Ambulantu u Divcima (izgradnja novih objekata), u skladu sa Zakonom o planiranju izgradnji.

**4. Način i obim sprovođenja mera i kriterijumi za sprovođenje**

Način sprovođenja mera na otklanjanju i sanaciji šteta na zdravstvenim objektima je:

- izrada projektno-tehničke dokumentacije za izgradnju Ambulante u Divcima i objekta Doma zdravlja u Obrenovcu;

- izrada predmera i predračuna potrebnih radova po pozicijama radova za svaki objekat ponaosob, izuzev Ambulante u Divcima i Doma zdravlja u Obrenovcu;

- na osnovu urađene tehničke dokumentacije treba uraditi konkursnu dokumentaciju za sprovođenje postupka javnih nabavki za izbor najpovoljnijeg ponuđača za izvođenje radova. U skladu sa Zakonom treba sprovesti postupak za izbor izvođača radova u najkraćem vremenskom periodu, zaključiti ugovore za izvođenje i pristupiti izvođenju radova.

**5. Redosled sprovođenja mera**

Redosled sprovođenja mera na otklanjanju i sanaciji šteta od posledica poplava dat je u odeljcima 3. i 4. ovog programa.

Prioritet i obim izvođenja radova na otklanjanju posledica poplava na zdravstvenim ustanovama biće definisan na osnovu stepena oštećenja pojedinačnih objekata i potrebe za sanaciju istih radi omogućavanja normalnog funkcionisanja zdravstvenih ustanova.

**6. Rokovi za sprovođenje mera**

Rok za sprovođenje mera i aktivnosti na sanaciji i popravci zdravstvenih objekata je do marta 2015. godine. Mere i aktivnosti na pripremi izgradnje novih zdravstvenih objekata (Ambulanta Divci i Dom zdravlja Obrenovac) treba sprovesti do juna 2015. godine.

**7. Nosioci sprovođenja ovog programa**

Nosilac aktivnosti na sprovođenju mera i aktivnosti na realizaciji programa obnove u sektoru zdravstva je Ministarstvo zdravlja, koje sprovodi i koordinira mere u saradnji sa Kancelarijom za pomoć i obnovu poplavljenih područja.

**8. Procena potrebnih finansijskih sredstava i izvor finansiranja**

Potrebna finansijska sredstva za sprovođenje ovog programa u visini od 162.654.374,45 dinara obezbeđuju se u skladu sa članom 5. Zakona, i to od donacija, priloga, poklona i finansijske pomoći Evropske unije.

|  |  |  |  |  |
| --- | --- | --- | --- | --- |
|  |  |  |  | Prilog 1. |
| **Pregled obnove i izgradnje zdravstvenih objekata na poplavljenim područjima koji su oštećeni odnosno uništeni usled dejstva poplava ili aktiviranjem klizišta** | | | | |

|  |  |  |  |  |
| --- | --- | --- | --- | --- |
|  |  |  |  |  |
| ***Zdravstveni centar*** | **Tip ustanove** | **Opis štete** | **Opis potrebne intervencije** | **Procenjena vrednost u dinarima** |
|  |
| ***Jagodina*** | Bolnica | oštećenje sistema centralnog grejanja, poplavljene podrumske i prostorije u prizemlju | sanacija sistema centralnog grejanja, sanacija podrumskih i prostorija u prizemlju | 6,255,130.00 |
|  | Dom zdravlja | poplavljene podrumske prostorije | sanacija oštećenih podrumskih prostorija | 1,900,000.00 |
|  | Dom zdravlja | poplavljeno prizemlje | sanacija podova i zidova | 1,908,000.00 |
|  | Dom zdravlja - Ambulanta Bagrdan | poplavljeno prizemlje | sanacija podova i zidova | 60,000.00 |
| ***Koceljeva*** | Dom zdravlja | poplavljeno prizemlje | sanacija podova i zidova | 600,000.00 |
|  | Ambulanta Draginje | poplavljeno stomatološko odeljenje | sanacija i popravka stomatološkog odeljenja | 200,000.00 |
| ***Kosjerić*** | Dom zdravlja - Centralna zgrada | poplavljene podrumske prostorije | sanacija podrumskih prostorija od otpada opasnog po okruženje - neophodna posebna intervencija | 4,500,000.00 |
| ***Krupanj*** | Ambulanta Zavlaka | poplavljen pristupni put i prizemlje objekta | sanacija pristupnog puta i prizemlja objekta | 1,000,000.00 |
|  | Ambulanta Bela Crkva | poplavljen pristupni put i prizemlje objekta | sanacija pristupnog puta i prizemlja objekta | 100,000.00 |
| ***Lazarevac*** | Specijalna bolnica za endemsku nefropatiju | poplavljeno prizemlje objekta | sanacija prizemlja objekta | 366,130.00 |
|  | Ambulanta Veliki Crljeni | poplavljene podrumske prostorije | sanacija podrumskih podova i zidova | 120,000.00 |
| ***Loznica*** | Glavna bolnica i Dom zdravlja | poplavljeno pet objekata u okviru Doma zdravlja i bolnice | rekonstrukcija i sanacija pet objekata u okviru Doma zdravlja i glavne bolnice | 10,630,000.00 |
| ***Obrenovac*** | Dom zdravlja | poplavljen suterenski i prizemni deo koji je neupotrebljiv | izgradnja novog objekta 1.116 m2 za centar za hitnu pomoć i tehnički blok | 76,334,400.00 |
|  | Dom zdravlja | poplavljene podrumske prostorije (25 soba) | sanacija podrumskih prostorija ( 25 soba) | 7,518,218.40 |
|  | Dom zdravlja | polavljen prvi novo glavne zgrade (38 soba) | sanacija prvog nivoa glavne zgrade (38 soba) koji je sadrže dečiji centar, centar za opštu medicinu, centar za urgentnu medicinu | 3,222,642.20 |
|  | Dom zdravlja | poplavljen centar za dijalizu (39 soba) | sanacija centra za dijalizu (39 soba) | 6,444,858.35 |
|  | Metadonski centar - Dom zdravlja | potpuno poplavljeno prizemlje | sanacija prostorija u prizemlju | 2,147,292.00 |
|  | Ambulanta Zabrežje | kompletno poplavljene prostorije objekta | kompletna popravka i sanacija poplavljenih prostorija | 2,155,813.00 |
|  | Ambulanta Tenta | poplavljena i oštećena kanalizaciona mreža i drenaža | popravka kanalizacije sa drenažom | 350,000.00 |
|  | Apoteka Obrenovac 1 | poplavljen objekat u celosti | potpuna sanacija objekta | 5,639,000.00 |
|  | Apoteka Obrenovac 2 | poplavljen objekat u celosti | potpuna sanacija objekta | 11,586,890.50 |
| ***Paraćin*** | Dom zdravlja - Ambulanta Dankovo | poplavljen objekat - delimično | delimična sanacija objekta | 75,000.00 |
|  | Državna apoteka Mojkovac | poplavljeno prizemlje i podrumske prostorije | sanacija sistema centralnog grejanja i sanacija podrumskih i prostorija u prizemlju | 1,500,000.00 |
|  | Glavna ambulanta | poplavljene i oštećene prostorije glavne bolnice (Ginekologija / OB, operacione sale, odeljenje za radiologiju, odeljenje za hitne slučajeve) | sanacija i adaptacija zgrade bolnice (Ginekologija / OB, operacione sale, odeljenje za radiologiju, odeljenje za hitne slučajeve) | 650,000.00 |
| ***Šid*** | Ambulanta Jamena | potpuno poplavljeno prizemlje objekta | sanacija poplavljenih prostorija u prizemlju | 450,000.00 |
| ***Smederevska Palanka*** | Dom zdravlja - Centralna zgrada | poplavljeno prizemlje | sanacija podova | 1,400,000.00 |
| ***Svilajnac*** | Dom zdravlja - Ambulanta - Sedlare | poplavljeno prizemlje | sanacija podova | 420,000.00 |
|  | Dom zdravlja | poplavljeno prizemlje objekta u celosti | sanacija podova i zidova | 965,000.00 |
| ***Ub*** | Ambulanta Radljevo | poplavljeno prizemlje objekta u celosti | sanacija podova i zidova | 300,000.00 |
|  | Ambulanta Banjani | poplavljene podrumske prostorije | sanacija podrumskih prostorija, podova, elektroinstalacije i vodovoda | 770,000.00 |
|  | Ambulanta Pambukovica | poplavljene podrumske prostorije | sanacija podrumskih prostorija, podova, elektroinstalacija i vodovoda | 566,000.00 |
|  | Ambulanta Milorci | poplavljene i oštećene instalacije vodovoda, kanalizacije i pristupni put | sanacija vodovoda, kanalizacije i pristupnog puta | 820,000.00 |
| ***Valjevo*** | Ambulanta Kamenica | poplavljene podrumske prostorije i pristupni put | sanacija podrumskih prostorija i pristupnog puta | 700,000.00 |
|  | Ambulanta Divci | potpuno uništen objekat zbog dejstva poplavnog talasa i klizišta | izgradnja novog objekta na novoj lokaciji | 10,500,000.00 |
| **Vladimirci** | Dom zdravlja | poplavljene podrumske prostorije | sanacija trotoara, radi zaštite od atmosferskih padavina | 500,000.00 |
| ***Zbir*** |  |  |  | **162,654,374.45** |